Source: http://regi.hte.hu/h20080307
Timestamp: 2019-04-24 15:57:24
Document Index: 23384377

Matched Legal Cases: ['Bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Az Európai Bíróság kimondta, hogy a netszolgáltatóknak nem kell kiadniuk az illegális fájlcseréléssel gyanúsított ügyfeleik nevét és címét a zenekiadók és a filmstúdiók követelésére. A tagállamok azonban nyugodtan hozhatnak olyan törvényeket, amelyek alapján mégis ki kell adni a személyes adatokat.
Az uniós tagállamoknak irányt mutató döntést hozott a luxembourgi székhelyű Európai Bíróság. A konkrét döntés arról szól, hogy Telefonica spanyol távközlési cégnek nem kell kiadnia azoknak az ügyfeleknek az adatait, akik a Kazaa fájlcserélő hálózaton jogvédett tartalmakat tettek közzé.
A fájlcserélők adatait a spanyol film- és zeneipart képviselő Promusicae próbálta megszerezni.
Örülhetnek a letöltők
A bíróság szerint az uniós törvények nem írják elő kormányoknak, hogy a szerzői jogok védelme érdekében megköveteljék a személyes adatok nyilvánosságra hozatalát, írta a Yahoo News. Ugyanakkor a bíróság kihangsúlyozta, hogy a kormányok dönthetnek másképp. A döntés kulcsfontosságú eleme, hogy meg kell találni az egyensúlyt, a személyes adatoknak legalább akkora védelmet kell biztosítaniuk, mint a tulajdonnak.
A spanyol bíróság azért kérte az európai bíróság segítségét, hogy adjon tanácsot az ügyben, mert a Promusicae panaszkodott, hogy a Telefonica nem akarja átadni az illegális letöltők számítógépeit azonosító IP-címeket. A Telefonica pedig azért vonakodott teljesíteni a jogvédők kérését, mert a spanyol törvények szerint csak bűnvádi eljárás esetén vagy nemzetvédelmi okokból kell kiadni a személyes adatokat.
Azért van nagy jelentősége az uniós döntésnek, mert a tagállamok bíróságai hasonló ügyekben egészen eltérő döntéseket hoztak. Egy belga bíróság tavaly júliusban azt mondta ki, hogy az internetszolgáltatónak hat hónapon belül olyan szűrőszoftvert kell telepítenie a rendszerére, amely hatékonyan blokkolni tudja az illegális letöltéseket. Egy német bíróság ezzel szemben augusztusban nem kötelezte arra a szolgáltatókat, hogy kiadja a fájlcserélők adatait.
Örülnek a jogvédők
A zeneipart képviselő nemzetközi szervezet, az IFPI szerint az internetes kalózkodás elleni hadjáratot muszáj folytatni, és szerintük az európai bíróság egyértelműen jelezte, hogy a szerzői jogot nem lehet figyelmen kívül hagyni. Meg kell találni az egyensúlyt a személyes adatok és a szerzői jogok védelmében.